xml version="1.0" encoding="UTF-8"?


Europos Sąjungos C 475/2022


| | | |
| --- | --- | --- |
| | | ISSN 1977-0960 |
| Europos Sąjungos oficialusis leidinys | | C 475 |
| European flag | | |
| Leidimas lietuvių kalba | Informacija ir pranešimai | 65 metai 2022m. gruodžio 14d. |

---

| | | |
| --- | --- | --- |
| Turinys | | Puslapis |
| | IV   Pranešimai | |
| | EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI | |
| | Europos Parlamentas | |
| 2022/C 475/01 | [Praha, 2022 m. lapkričio 13–15 d. LXVIII COSAC PLENARINIS POSĖDIS. LXVIII COSAC pranešimas](http://publications.europa.eu/resource/uriserv/OJ.C_.2022.475.01.0001.01.LIT.xhtml) | [1](#C_2022475LT.01000101.doc) |

---

| | |
| --- | --- |
| LT | |

---

IV Pranešimai

EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI

Europos Parlamentas

| | | | |
| --- | --- | --- | --- |
| 2022 12 14 | LT | Europos Sąjungos oficialusis leidinys | C 475/1 |

---

LXVIII COSAC PLENARINIS POSĖDIS

Praha, 2022 m. lapkričio 13–15 d.

LXVIII COSAC pranešimas

(2022/C 475/01)

Dėl Ukrainos

| | | |
| --- | --- | --- |
| | (1) | COSAC kuo griežčiausiai smerkia neišprovokuotą, nepagrįstą ir neteisėtą Rusijos invaziją į suverenią ir demokratinę valstybę Ukrainą. Ji taip pat smerkia Baltarusijos dalyvavimą Rusijos karinėje agresijoje. |

| | | |
| --- | --- | --- |
| | (2) | COSAC smerkia Rusijos rengiamus neteisėtus pseudoreferendumus regionuose, kurie priklauso tarptautiniu mastu pripažintai Ukrainos teritorijai, ir mėginimą neteisėtai aneksuoti Ukrainos Donecko, Chersono, Luhansko ir Zaporižės regionus. Vienašaliais Rusijos sprendimais sąmoningai pažeidžiama JT chartija ir nepaisoma taisyklėmis grindžiamos tarptautinės tvarkos. Rusija neturi jokio teisėto pagrindo veiksmams Ukrainos teritorijoje. |

| | | |
| --- | --- | --- |
| | (3) | COSAC yra pasibaisėjusi ir griežtai smerkia Rusijos raketų ir bepiločių orlaivių kamikadzių išpuolius prieš Ukrainą, kurie yra nukreipti į civilinę ir energetikos infrastruktūrą bei švietimo įstaigas, naikina namus ir žudo civilius gyventojus. COSAC teigia, kad šie veiksmai yra nusikaltimai žmoniškumui, ir ragina nacionalinius parlamentus pripažinti dabartinį Rusijos režimą teroristiniu. |

| | | |
| --- | --- | --- |
| | (4) | COSAC ragina nedelsiant ir besąlygiškai nutraukti neteisėtus Rusijos karinius veiksmus ir išvesti visas Rusijos pajėgas bei karinę įrangą iš Ukrainos teritorijos bei sudaryti teisingą taiką, grindžiamą visapusiška pagarba Ukrainos teritoriniam vientisumui, suverenitetui ir nepriklausomybei. |

| | | |
| --- | --- | --- |
| | (5) | COSAC ragina įsteigti Specialųjį tarptautinį baudžiamąjį tribunolą, kad būtų užtikrinta atskaitomybė už agresijos nusikaltimus, bei ragina patraukti baudžiamojon atsakomybėn ir nubausti už karo nusikaltimus ir kitus Ukrainoje įvykdytus nusikaltimus pagal tarptautinę teisę, be kita ko, įgyvendinant visuotinės jurisdikcijos principą. |

| | | |
| --- | --- | --- |
| | (6) | COSAC ragina sukurti veiksmingą, tarptautinę teisę atitinkantį mechanizmą, kuris leistų areštuoti asmenų ir nacionalinį turtą, įšaldytą dėl ES sankcijų, ir panaudoti šį turtą siekiant kompensuoti žalą, kurią Ukrainai ir jos žmonėms padarė Rusijos agresija. COSAC ragina Rusiją visiškai atlyginti Ukrainai padarytą turtinę ir neturtinę žalą. |

| | | |
| --- | --- | --- |
| | (7) | COSAC ragina ES vadovus toliau griežtinti sankcijas Rusijai ir Baltarusijai, kad būtų sustabdyta neišprovokuota Rusijos agresija. |

| | | |
| --- | --- | --- |
| | (8) | COSAC ragina ES vadovus toliau demonstruoti vienybę bei stiprybę ir teikti Ukrainai humanitarinę, politinę, finansinę ir karinę paramą (kartu atsižvelgiant į tam tikrų valstybių narių saugumo ir gynybos politikos specifiką), taip pat skubią, vidutinės trukmės ir ilgalaikę paramą atstatymui ir atkūrimui. COSAC taip pat ragina Europos Komisiją tęsti darbą, susijusį su išsamiu Ukrainos ekonomikos gaivinimo priemonių rinkiniu. |

| | | |
| --- | --- | --- |
| | (9) | COSAC ragina ES valstybių narių nacionalinius parlamentus toliau pagal galimybes padėti Ukrainos Aukščiausiajai Radai įgyvendinti narystės ES reikalavimus. |

| | | |
| --- | --- | --- |
| | (10) | COSAC pritaria Europos Parlamento raginimams pasinaudoti esamomis Europos institucijomis siekiant pagerinti modernių ginklų sistemų pristatymo koordinavimo mechanizmus ir Ukrainos karių mokymus ES valstybėse narėse, kartu atsižvelgiant į tam tikrų valstybių narių saugumo ir gynybos politikos specifiką. Tai darydami pabrėžiame, kad pripažįstame, jog Rusija kelia grėsmę mūsų bendram Europos saugumui. Todėl kovoti su šia grėsme yra mūsų bendra atsakomybė. |

Dėl Vakarų Balkanų ir Rytų partnerystės

| | | |
| --- | --- | --- |
| | (11) | COSAC pareiškia, kad yra visapusiškai ir tvirtai įsipareigojusi remti Vakarų Balkanų integracijos į ES procesą ir ragina stiprinti nuopelnais grindžiamą stojimo procesą, paremtą teisinės valstybės principu, derinimu su acquis ir gerais kaimyniniais santykiais. COSAC palankiai vertina tai, kad Europos Komisija rekomendavo Bosnijai ir Hercegovinai suteikti šalies kandidatės statusą. |

| | | |
| --- | --- | --- |
| | (12) | COSAC palankiai vertina Europos Vadovų Tarybos sprendimą suteikti Ukrainai ir Moldovos Respublikai šalių kandidačių statusą bei pasirengimą suteikti šalies kandidatės statusą Gruzijai, taip pat visapusiškai remia šių šalių pažangą siekiant narystės Europos Sąjungoje. |

| | | |
| --- | --- | --- |
| | (13) | Prahoje įvyko pirmasis Europos politinės bendrijos, kuri bus Europos demokratinių šalių politinio dialogo ir bendradarbiavimo erdvė, susitikimas. COSAC susitikimą vertina palankiai, bet Bendrija neturėtų dubliuoti esamų Europos regioninių organizacijų. COSAC pažymi, kad Europos politinė bendrija neturėtų būti Europos Sąjungos plėtros pakaitalu. |

Dėl strateginio savarankiškumo

| | | |
| --- | --- | --- |
| | (14) | COSAC pabrėžia, kad ES turi savarankiškai nusistatyti savo strateginius tikslus ir plėtoti jų įgyvendinimo pajėgumus. |

| | | |
| --- | --- | --- |
| | (15) | Atsižvelgdama į tai, kad Rusija naudoja energiją kaip ginklą, ir į tebesitęsiančią krizę, COSAC remia visas pastangas užtikrinti energijos tiekimo saugumą, mažinti paklausą, kai įmanoma, bei mažinti energijos kainas namų ūkiams ir įmonėms visoje Sąjungoje. |

| | | |
| --- | --- | --- |
| | (16) | Kartu COSAC mano, kad labai svarbu didinti investicijas į perspektyvią energetikos infrastruktūrą, įskaitant energetikos tinklų jungtis, ir į novatoriškas atsinaujinančiųjų išteklių technologijas. |

Dėl ES ateities

| | | |
| --- | --- | --- |
| | (17) | COSAC atkreipia dėmesį į pasiūlymus, išdėstytus ataskaitoje apie Konferencijos dėl Europos ateities rezultatus. Konferencija suteikė galimybę užmegzti ryšį su Europos piliečiais. Veiksmingą tolesnę su šia ataskaita susijusią veiklą turės užtikrinti institucijos – kiekviena pagal savo kompetencijos sritį ir laikydamosi Sutarčių. COSAC pažymi, kad darbas šiuo atžvilgiu jau pradėtas. Piliečiai turėtų būti aiškiai, išsamiai ir visomis oficialiosiomis ES kalbomis informuojami apie tolesnius veiksmus, susijusius su atskirais pasiūlymais. |

| | | |
| --- | --- | --- |
| | (18) | COSAC remia piliečių dalyvavimo ir konsultavimosi mechanizmus Europos lygmeniu ir pabrėžia, kad būtina užtikrinti plačią visuomenės prieigą prie ES institucijų informacijos ir dokumentų. COSAC pabrėžia, koks svarbus yra nuoširdus ir konstruktyvus Komisijos požiūris į bendravimą su piliečiais bei parlamentų, kaip tiesioginių ES piliečių atstovų, indėlį ir nuomones. |

| | | |
| --- | --- | --- |
| | (19) | COSAC ragina ES institucijas pakviesti nacionalinius parlamentus į 2022 m. gruodžio 2 d. numatytą tęstinį renginį, susijusį su Konferencija dėl Europos ateities. |

Dėl tarpparlamentinio bendradarbiavimo ir 38-osios COSAC pusmečio ataskaitos

| | | |
| --- | --- | --- |
| | (20) | COSAC palankiai vertina iniciatyvą pagal savo Darbo tvarkos taisyklių 2 straipsnio 6 dalį įsteigti dvi darbo grupes, kurios savo veiklą baigė 2022 m. birželio 14 d.: vieną dėl nacionalinių parlamentų vaidmens ES, o kitą – dėl vertybių, kurios yra priklausymo Europos Sąjungai jausmo pagrindas. COSAC ragina Europos Komisiją, Tarybą ir Europos Parlamentą atkreipti dėmesį į posėdžio eigą ir apsvarstyti darbo grupių nagrinėjamus klausimus bei 38-osios COSAC pusmečio ataskaitos išvadas. |

---